Şeful PSD Iaşi, solicitare pentru Nicolae Ciucă. Se cere înlăturarea lui Costel Alexe
- Mădălina Sfrijan
- 4 martie 2024, 14:38
Social-democratul îi cere, într-o scrisoare deschisă, liderului PNL Nicolae Ciucă să-i retragă sprijinul preşedintelui Consiliului Judeţean Iaşi, Costel Alexe, trimis în judecată de DNA.
Liderul PSD Iaşi, Bogdan Cojocaru, îi cere lui Nicolae Ciucă, într-o scrisoare deschisă, retragerea sprijinului politic acordat şefului Consiliului Judeţean Iaşi, Costel Alexe. Social-democratul susține că imaginea orașului ar avea de suferit din cauza acestui scandal.
PSD Iași, solicitare către Nicolae Ciucă
Costel Alexe este acuzat luare de mită şi instigare la delapidare. Șeful PSD Iași, Bogdan Cojocaru, a trimis o scrisoare deschisă, adresată liderului liberal Nicolae Ciucă, prin intermediul căreia cere retragerea sprijinului politic acordat lui Costel Alexe. În cererea înaintată liderului PNL, acesta a subliniat faptul că Iaşiul are nevoie de lideri preocupaţi de administraţie, nu de gestionarea propriei situaţii juridice.
"Presa a dezvăluit astăzi o serie de detalii care fac parte din cele 26 de volume ale celebrului dosar «Tabla» şi care atestă faptul că anchetatorii au fost îndreptăţiţi să îl trimită în judecată pe Costel Alexe pentru că a pretins mită, 22 de tone de tablă cutată, ţeavă pătrată, ţeavă rectangulară şi rulouri de tablă. Acestea au fost folosite la construcţia fermei familiei sale din satul Sculeni (Iaşi). De asemenea, multe dintre documentele de care se prevalează inculpatul Costel Alexe sunt antedatate şi contrafăcute", afirmă liderul PSD Iaşi, Bogdan Cojocaru, în scrisoarea transmisă lui Ciucă.
Alexe, considerat incompatibil cu funcția de președinte al Consiliului Județean
În acelaşi document transmis preşedintelui PNL, social-democratul îi solicită lui Nicolae Ciucă retragerea sprijinului politic în ceea ce îl privește pe Costel Alexe. Mai mult, șeful PSD Iași susține că acesta este incompatibil cu funcția de președinte al Consiliului Județean
"Vă solicităm retragerea sprijinului politic acordat inculpatului Costel Alexe. Iaşul a fost suficient timp făcut de ruşine la nivel naţional. Aceste lucruri nu trebuie să se mai repete sub nicio formă. Costel Alexe este incompatibil cu funcţia administrativă pe care o ocupă. ", a adăugat reprezentantul PSD Iași.
De asemenea, Bogdan Cojocaru a amintit că Alexe este inculpat şi într-un alt dosar, în care DNA îl acuză de două infracţiuni de abuz în serviciu la Consiliul Judeţean Iaşi.
"Aveţi posibilitatea să faceţi o reparaţie morală faţă de ieşeni", a punctat liderul social-democraţilor ieşeni.
Costel Alexe ar putea rămâne fără sprijinul politic
Jurnaliștii ieșeni au scris recent că produsele primite de la Combinatul Liberty Galați, ar fi ajuns la ferma familiei Alexe din Sculeni, prin intermediul unei asociaţiei Help People and Nature. Președintele acestei asociații ar fi chiar Raluca Alexe, soţia demnitarului ieşean. Distribuția ar fi avut loc după în aprilie 2020, președintele de Consiliu Județean, pe atunci ministrul Mediului, i-ar cerut o sponsorizare lui Ionel Borş, country-manager la Combinatul Liberty din Galaţi.
Potrivit datelor din presa locală, Alexe ar fi cerut sponsorizarea pentru societate non-profit, care ar fi intenționat să facă o grădină zoologică. nu i-a spus cui aparţine, dar i-a prezentat lui Borş planşe ale unor construcţii.
"Costel Alexe mi-a spus că «mă ocup de organizarea unei grădini cu păsări exotice» şi chiar mă va invita după ce va finaliza acel proiect. Convingerea mea a fost că Alexe este implicat în acel proiect. Faptul care mi-a creat convingerea era că avea acea cerere asupra sa şi chiar mi-a remis-o", le-a spus Borş anchetatorilor.
Fostul ministru ar fi direcționat lista cu cerințe mai departe. Ulterior, Liberty Galaţi ar fi dat familiei Alexe nouă tone de tablă în aprilie 2020. Ulterior, la cererea demnitarului, ar mai fi fost trimise alte 16 tone la Arcaland-Sculeni.
"Foloasele respective, în cantitate de 22 de tone, ar fi fost primite în zilele de 23 aprilie 2020 şi 07 iulie 2020, la punctul de lucru al unei societăţi comerciale administrată de o persoană apropiată ministrului, inculpată în prezenta cauză. Valoarea foloaselor ar fi fost primite ca mită de fostul ministru cu acceptul directorului generalal societăţii respective, trimis în judecată în prezenta cauză, şi se ridică la suma de 99.956 lei, ce constă în contravaloarea produselor siderurgice, a manoperei şi a transportului", arăta DNA.